
1. Noțiuni introductive 

În conformitate cu prevederile art. 11 alin. (3) din HG nr. 395/2016 pentru aprobarea Normelor metodologice de aplicare a prevederilor referitoare la atribuirea contractului de achiziție publică/acordului-cadru din Legea nr. 98/2016 privind achizițiile publice, Strategia anuală de achiziție publică se realizează în ultimul trimestru al anului anterior anului căruia îi corespund procesele de achiziție publică cuprinse în aceasta și se aprobă de către conducătorul autorității contractante. Potrivit dispozițiilor art. 11 alin. (2) din HG nr. 395/2016 pentru aprobarea Normelor metodologice de aplicare a prevederilor referitoare la atribuirea contractului de achiziție publică/acordului-cadru din Legea nr. 98/2016 privind achizițiile publice, U.A.T. Comuna Budești, județul Maramureș, prin Compartimentul Achiziții Publice, a elaborat Strategia anuală de achiziție publică, care cuprinde totalitatea proceselor de achiziție publică planificate a fi lansate pe parcursul anului bugetar 2026. Strategia anuală de achiziție publică la nivelul U.A.T. Comuna Budești, județul Maramureș, se poate modifica sau completa ulterior, modificările/completările fiind aprobate conform prevederilor de mai sus. Introducerea modificărilor și completărilor în prezenta Strategie este condiționată de identificarea surselor de finanțare. Compartimentul Achiziții Publice a procedat la întocmirea prezentei Strategii prin utilizarea informațiilor și a cel puțin următoarelor elemente estimative: 
• nevoile identificate la nivelul U.A.T. Comuna Budești, județul Maramureș, ca fiind necesare a fi satisfăcute ca rezultat al unui proces de achiziție, așa cum rezultă acestea din solicitările transmise de toate compartimentele de specialitate din cadrul U.A.T. Comuna Budești, județul Maramureș;
 • valoarea estimată a achizițiilor corespunzătoare fiecărei nevoi; 
• capacitatea profesională existentă la nivel de autoritate contractantă pentru derularea unui proces care să asigure beneficiile anticipate; 
• resursele existente la nivel de primărie și, după caz, necesarul de resurse suplimentare externe care pot fi alocate derulării proceselor de achiziții publice. 
În cadrul Strategiei anuale de achiziție publică la nivelul primăriei se va elabora Programul anual al achizițiilor publice și Anexa privind achizițiile directe, ca instrument managerial utilizat pentru planificarea și monitorizarea portofoliului de procese de achiziții la nivelul U.A.T. Comuna Budești, județul Maramureș.
2. Etapele procesului de achiziție publică care vor fi parcurse în anul 2026 

Atribuirea unui contract de achiziție publică/acord-cadru este rezultatul unui proces ce se derulează în mai multe etape. U.A.T. Comuna Budești, județul Maramureș, în calitate de autoritate contractantă, prin Compartimentul Achiziții Publice, trebuie să se documenteze și să parcurgă pentru fiecare proces de achiziție publică trei etape distincte:

• etapa de planificare/pregătire, inclusiv consultarea pieței; 

• etapa de organizare a procedurii și atribuirea contractului/acordului-cadru; 

• etapa post-atribuire contract/acord-cadru, respectiv executarea și monitorizarea implementării contractului/acordului-cadru. 

Etapa de planificare/pregătire a procesului de achiziție publică 

Se inițiază prin identificarea necesităților și elaborarea referatelor de necesitate și se încheie cu aprobarea de către ordonatorul de credite a documentației de atribuire, inclusiv a documentelor suport, precum și a strategiei de contractare pentru procedura respectivă. Strategia de contractare este un document aferent fiecărei achiziții cu o valoare estimată egală sau mai mare decât pragurile valorice stabilite la art. 7 alin. (5) din Legea nr. 98/2016 privind achizițiile publice. 
Prin intermediul strategiei de contractare se documentează deciziile din etapa de planificare/pregătire a achizițiilor în legătură cu: 
• relația dintre obiectul, constrângerile asociate și complexitatea contractului, pe de o parte, și resursele disponibile pentru derularea activităților din etapele procesului de achiziție publică, pe de altă parte; 
• procedura de atribuire aleasă, precum și modalitățile speciale de atribuire a contractului de achiziție publică asociate, dacă este cazul; 
• tipul de contract propus și modalitatea de implementare a acestuia; 
• mecanismele de plată în cadrul contractului, alocarea riscurilor în cadrul acestuia, măsuri de gestionare a acestora, stabilirea penalităților pentru neîndeplinirea sau îndeplinirea defectuoasă a obligațiilor contractuale; 
• justificările privind determinarea valorii estimate a contractului/acordului-cadru, precum și orice alte elemente legate de obținerea de beneficii și/sau îndeplinirea obiectivelor; 
• justificările privind alegerea procedurii de atribuire în situațiile prevăzute la art. 69 alin. (2)(5) din Legea nr. 98/2016 privind achizițiile publice și, după caz, decizia de a reduce termenele în condițiile legii, decizia de a nu utiliza împărțirea pe loturi, criteriile de calificare privind capacitatea și, după caz, criteriile de selecție, criteriul de atribuire și factorii de evaluare utilizați. 
Etapa de organizare a procedurii și atribuirea contractului/acordului-cadru începe prin transmiterea documentației de atribuire în SEAP și se finalizează odată cu încheierea contractului de achiziție publică/acordului-cadru. 
Având în vedere dispozițiile legale în materia achizițiilor publice, se va realiza un proces de achiziție publică prin utilizarea uneia dintre următoarele abordări, respectiv cu resursele profesionale proprii, resurse necesare celor trei etape mai sus identificate existente, sau cu ajutorul unui furnizor de servicii de achiziție.

3. Programul anual al achizițiilor publice 

Programul anual al achizițiilor publice pe anul 2026 la nivelul primăriei se elaborează pe baza referatelor de necesitate transmise de compartimentele de specialitate din cadrul Primăriei Comunei Budești și cuprinde totalitatea contractelor de achiziție publică/acord-cadru pe care primăria intenționează să le atribuie în decursul anului 2026. 

La elaborarea Programului anual al achizițiilor publice pentru anul 2026 s-a ținut cont de: 

• necesitățile obiective de produse, servicii și lucrări; 

• gradul de prioritate a necesităților, conform propunerilor compartimentelor de specialitate; 

• anticipările cu privire la sursele de finanțare ce urmează a fi identificate.

După aprobarea bugetului propriu, precum și ori de câte ori intervin modificări în bugetul primăriei, Programul anual al achizițiilor publice pentru anul 2026 se va actualiza, în funcție de fondurile aprobate. 

Programul anual al achizițiilor publice pentru anul 2026 al Primăriei Comunei Budești este prevăzut în anexă la prezenta Strategie și cuprinde cel puțin informații referitoare la: 

• obiectul contractului de achiziție publică/acord-cadru; 

• codul vocabularului comun al achizițiilor publice (CPV); 

• valoarea estimată a contractului de achiziție publică/acord-cadru ce urmează a fi atribuit, exprimată în lei, fără TVA, stabilită în baza estimărilor compartimentelor de specialitate; 

• sursa de finanțare; 

• procedura stabilită pentru derularea procesului de achiziție; 

• data estimată pentru inițierea procedurii; 

• data estimată pentru atribuirea contractului; 

• modalitatea de derulare a procedurii de atribuire, respectiv online sau offline. 

De asemenea, semestrial se va proceda la publicarea în SEAP a extraselor din Programul anual al achizițiilor publice pentru anul 2026 al primăriei, precum și a oricăror modificări asupra acestuia, extrase care se referă la contractele/acordurile-cadru de produse și/sau servicii a căror valoare estimată este mai mare sau egală cu pragurile prevăzute la art. 7 alin. (1) din Legea nr. 98/2016 privind achizițiile publice, respectiv contractele/acordurile-cadru de lucrări a căror valoare estimată este mai mare sau egală cu pragurile prevăzute la art. 7 alin. (5) din aceeași lege. Publicarea se va face în termen de 5 zile lucrătoare de la data modificărilor. Având în vedere dispozițiile art. 4 din HG nr. 395/2016 pentru aprobarea Normelor metodologice de aplicare a prevederilor referitoare la atribuirea contractului de achiziție publică/acordului-cadru din Legea nr. 98/2016 privind achizițiile publice, conform căruia prin ordin al președintelui Agenției Naționale pentru Achiziții Publice (ANAP) se pot pune la dispoziția autorităților contractante și a furnizorilor de servicii auxiliare achiziției un set de instrumente utilizate pentru planificarea portofoliului de achiziții, fundamentarea deciziei de realizare a procesului de achiziție și monitorizarea implementării contractului, precum și pentru prevenirea și diminuarea riscurilor în achizițiile publice, Compartimentul Achiziții Publice va proceda la revizuirea Programului anual al achizițiilor publice pentru anul 2026 al primăriei în vederea punerii de acord cu actele normative ce se vor elabora/aproba în legătură cu prezenta Strategie, în termen de cel mult 15 zile de la data intrării acestora în vigoare sau în termenul precizat expres în actele normative respective.

4. Sistemul de control intern 

Având în vedere noua legislație privind achizițiile publice, ca document de politică internă, sistemul propriu de control intern trebuie să acopere toate fazele procesului de achiziții publice, de la pregătirea achiziției până la executarea contractului, iar cerințele efective trebuie diferențiate în funcție de complexitatea contractului de achiziție publică ce urmează a fi atribuit. 

De asemenea, având în vedere standardele de control intern pentru gestionarea efectivă a procesului de achiziții publice, controlul intern va trebui să includă cel puțin următoarele faze: pregătirea achizițiilor, redactarea documentației de atribuire, desfășurarea procedurii de atribuire, implementarea contractului. 

Sistemul de control intern trebuie să includă următoarele principii: 

• separarea atribuțiilor, cel puțin între funcțiile operaționale și funcțiile financiare/de plată, persoanelor responsabile cu achizițiile publice și compartimentele tehnice și economice, cerințe de separare a atribuțiilor care depind de alocarea cu personal, respectiv de resursele profesionale proprii; • „principiul celor 4 ochi”, care implică împărțirea clară a sarcinilor în doi pași: pe de o parte inițierea și, pe de altă parte, verificarea, efectuate de persoane diferite.

5. Excepții 

Conform art. 13 din HG nr. 395/2016 pentru aprobarea Normelor metodologice de aplicare a prevederilor referitoare la atribuirea contractului de achiziție publică/acordului-cadru din Legea nr. 98/2016 privind achizițiile publice, în cazul în care primăria va implementa în cursul anului 2026 proiecte finanțate din fonduri nerambursabile și/sau proiecte de cercetare-dezvoltare, va elabora distinct, pentru fiecare proiect în parte, un Program al achizițiilor publice aferent proiectului respectiv, după semnarea contractului de finanțare/cofinanțare aferent, cu respectarea procedurilor de elaborare cuprinse în legislația achizițiilor publice, a procedurilor prevăzute în prezenta Strategie și a procedurilor operaționale interne. 
Având în vedere dispozițiile art. 2 alin. (2) din Legea nr. 98/2016 privind achizițiile publice, precum și ale art. 1 din HG nr. 395/2016, cu referire la exceptările de la legislația achizițiilor publice, se va proceda la achiziția de produse, servicii și/sau lucrări exceptate, pe baza propriilor proceduri operaționale interne de atribuire, cu respectarea principiilor care stau la baza atribuirii contractelor de achiziție publică, respectiv nediscriminarea, tratamentul egal, recunoașterea reciprocă, transparența, proporționalitatea și asumarea răspunderii. 
Primăria va derula toate procedurile de achiziție numai prin Sistemul Electronic al Achizițiilor Publice – SEAP. Utilizarea altor mijloace (offline) se va putea realiza numai în condițiile legii și doar pentru situațiile expres reglementate. Prin excepție de la regula online, procedurile de achiziție realizate pe baza procedurilor interne proprii se vor realiza în sistem offline. 
6. Prevederi finale și tranzitorii 
Primăria, prin compartimentul intern specializat în domeniul achizițiilor, va ține evidența achizițiilor directe de produse, servicii și lucrări, precum și a tuturor achizițiilor de produse, servicii și lucrări, ca parte a Strategiei anuale de achiziții publice. 
Prezenta Strategie anuală de achiziții publice pe anul 2026 se va publica pe pagina de internet a U.A.T. Comuna Budești, județul Maramureș.
Consilier principal achiziții publice

